Nous Merguerite de Belevevre, fame çay en arriers mons. Wauchier de Commercy, signour de Monrevel, faisons savoir à touz presanz et à venir que nous tenons en fié liegemant et avons tenu sept anz devant la mort de nostredit mari et plus, per le comandemant de luy, nostredit mari, de noble baron mon chier signour monsignour Jeham de Chalon, signour d’Arlay, le chastel de Monrivel et la vile de Champaignole, et les apertenances doudit chastel et de ladite vile, quel qu’eles soient et comant qu’eles soient appelées; lequel dit chastel et ladite vile et les appartenances desdiz leus nostres devantdit mariz mess. Vachier nous avoit donné, baillié et delivré permaignablement à toutjours en recompensation de nostre mariaige et de nostre douaire que il avoit eu et receu pour nous, et en estions par nostredit [mari] en pasible possession. Et ces choses nous disons et affermons, per nostre soiremant donné corporalmant, estre veraies, en la presance de noble home mons. Pierre, signour de Boncort, chastelain de Bracon, mons. Guy de Champaigne, chevalier, mons. Estene, prestre de Champaignole, Estiene Chambier, dit Morel, de Salins, Odon de Thoraise, escuier, Bertholomet d’Arbois, clerc, notaire de la court de Besençon, lesquex dessusdiz nous avons appelez en tesmoint de ce. Et avons prié et requis honoraubles persones le chapitre de Saint-Anathoile de Salins que il lour seaux de lour chapitre metent en ces presantes lettres... Faites et données l’am que li miliaires Nostre Signour corroit per mil trois cenz et VIII, le sambadi devant feste de Touz Sainz.